王绩
过汉故城
大汉昔未定，强秦犹擅场。中原逐鹿罢，高祖郁龙骧。
经始谋帝坐，兹焉壮未央。规模穷栋宇，表里浚城隍。
群后崇长乐，中朝增建章。钩陈被兰锜，乐府奏芝房。
翡翠明珠帐，鸳鸯白玉堂。清晨宝鼎食，闲夜郁金香。
天马来东道，佳人倾北方。何其赫隆盛，自谓保灵长。
历数有时尽，哀平嗟不昌。冰坚成巨猾，火德遂颓纲。
奥位匪虚校，贪天竟速亡。魂神吁社稷，豺虎斗岩廊。
金狄移灞岸，铜盘向洛阳。君王无处所，年代几荒凉。
宫阙谁家域，蓁芜罥我裳。井田唯有草，海水变为桑。
在昔高门内，于今岐路傍。馀基不可识，古墓列成行。
狐兔惊魍魉，鸱鸮吓獝狂。空城寒日晚，平野暮云黄。
烈烈焚青棘，萧萧吹白杨。千秋并万岁，空使咏歌伤。